b'\n_START_ARTICLE_\nEFT\n_START_SECTION_\nZgodovina\n_START_PARAGRAPH_\nMetoda EFT \xc4\x8drpa svoje temelje iz akupunkture, katere za\xc4\x8detki segajo 5000 let v preteklost. Akupunktura je pomemben del tradicionalne in sodobne kitajske medicine in velja za enega najstarej\xc5\xa1ih postopkov zdravljenja nasploh. Akupunktura in tradicionalna kitajska medicina temeljita na filozofsko-religioznem nazoru starih Kitajcev, taoizmu._NEWLINE_Za\xc4\x8detnik razvoja t. i. \xe2\x80\x9c\xc4\x8dustvene akupunkture\xe2\x80\x9d je ameri\xc5\xa1ki kiropraktik dr. George Goodheart. Ugotovil je, da lahko enak u\xc4\x8dinek kot z iglami dose\xc5\xbee s fizi\xc4\x8dnim pritiskom ali tapanjem na akupunkturne to\xc4\x8dke. S svojimi prispevki iz \xe2\x80\x9cuporabne kineziologije\xe2\x80\x9d je izpopolnil vzhodnja\xc5\xa1ki na\xc4\x8din zdravljenja. Njegovo spoznanje je v sedemdesetih letih 20. stoletja izpopolnil avstralski psihiater John Diamond in svojo metodo poimenoval \xe2\x80\x9cvedenjska kineziologija\xe2\x80\x9d. Poleg tapanja je uvedel \xc5\xa1e pozitivne afirmacije. To metodo je uporabljal samo za zdravljenje \xc4\x8dustvenih te\xc5\xbeav. V psihoterapijo je vnesel energijski dodatek in nekaterim meridianom pripisal \xc4\x8dustveno naravo.\n_START_SECTION_\nZna\xc4\x8dilnosti metode EFT\n_START_PARAGRAPH_\nBistvo te metode in tudi drugih energijskih tehnik, ki se ukvarjajo s \xc4\x8dlovekom kot s celostnim bitjem (telo, \xc4\x8dustva, razum, volja in duh), izhaja iz dejstva, da smo ljudje predvsem elektri\xc4\x8dna/energijska bitja in da sta od preto\xc4\x8dnosti te energije v telesu odvisna po\xc4\x8dutje in stanje \xc4\x8dloveka. Odpravljali naj bi vzrok in motnje v energijskem sistemu. Metodo EFT uvr\xc5\xa1\xc4\x8damo na podro\xc4\x8dje energijske psihologije.\n_START_SECTION_\nStimulacija telesne elektrike pri metodi EFT\n_START_PARAGRAPH_\nMetoda deluje na podlagi lahnega tapanja \xe2\x80\x93 stimuliranja akupunkturnih to\xc4\x8dk. Te to\xc4\x8dke so povezane z vsemi glavnimi energijskimi meridiani telesa ob mentalnem osredoto\xc4\x8denju na to\xc4\x8dno dolo\xc4\x8deno te\xc5\xbeavo. S tem odstranjuje energijske blokade, ki povzro\xc4\x8dajo negativna \xc4\x8dustva in fizi\xc4\x8dne bole\xc4\x8dine.\n_START_SECTION_\nTemeljna predpostavka metode EFT\n_START_PARAGRAPH_\nZagovorniki predpostavljajo, da lahko stimuliranje izbranih elektromagnetno ob\xc4\x8dutljivih to\xc4\x8dk na ko\xc5\xbei pomaga osebi prese\xc4\x8di ciljni problem.\n_START_SECTION_\nOpozorila\n_START_PARAGRAPH_\nZagovornik metode Craig poudarja, da ni psiholog ali terapevt in nima licence ali formalne univerzitetne izobrazbe na podro\xc4\x8dju du\xc5\xa1evnega zdravja in da mora vsak, ki uporablja metodo EFT, prevzeti odgovornost za svoje telesno in du\xc5\xa1evno dobro po\xc4\x8dutje.'